**Colle 系統**（英文：Colle System，又叫 **Colle-Koltanowski 系統**，簡稱 **C-K**）係國際象棋入面白棋用嘅一種開局系統。最初係喺1920年代由比利時大師 Edgard Colle 用先嘅，之後再由同樣係嚟自比利時嘅棋手 George Koltanowski 推廣同普及。

Colle 系統嘅特性可以由以下幾步嚟歸納：白棋中間兩隻兵推去 d4、e3，王翼騎士去 f3，王翼主教去 d3，c兵去 c3。之後常見嘅續包括后翼騎士去 d2（Nbd2）同王翼入堡（0-0）。Colle系統嘅一個重點就係喺適當嘅時候將喺 e3 嘅兵推去 e4，呢格 e4 由喺 d3 嘅主教、d2 嘅騎士同埋 e1 嘅城堡（0-0之後Re1）支撐住。有啲書對 Colle 嘅定義有特定嘅行法次序，但係其實佢係一個開局系統，即係話棋手可以用唔同嘅行棋次序嚟達到呢一個開局。一鋪棋嘅開局，若果包括以上全部或者大部份嘅步法，而且唔包含一啲會歸類去其他開局嘅步法（例如推 e3 兵之前后翼主教去 f4 嘅話會歸類做倫敦系統），咁都會歸類做 Colle 系統。

雖然 Colle 系統受到唔同嘅批評，而且喺廿一世紀初大師級嘅棋局入面好少見到，但係都有好多人認為 Colle 係一個穩陣同玩得嘅開局，亦都有好多教練會教啲新手用呢一個開局。

|  |
| --- |
|  |

呢篇文用代數記譜法嚟記錄步法。

定義同評價
-----

國際象棋開局百科（ECO）對 Colle 系統嘅定位係「后兵開局嘅少見後續」，畀咗編號係 D05，喺 ECO 入面 Colle 嘅定義係1. d4 d5 2. Nf3 Nf6 3. e3 e6 4. Bd3 c5 5. c3。Paul van der Sterren 畀嘅定義完全一樣，連行棋嘅順序都一樣。其他嘅作者就寫 Colle 指嘅係白棋嘅開局。Hooper and Whyld 對 Colle 嘅定義係 d4, Nf3, e3, Nbd2, c3 and Bd3，無特定嘅次序，而且將 NbD2 包括喺定義入面，而唔係一個常見嘅後續。Benjamin and Schiller畀嘅定義更加闊：1. d4, 2. Nf3, 3. e3 三步就係 Colle 系統，不過都有指出下一步嘅計劃就係開「f1主教」出嚟。

John Nunn 等人認為 Colle 係「完全無害」 。Benjamin and Schiller 都同意 Colle 係無害同埋發展計劃緩慢而穩固，並認為 Colle 係「好」嘅唔常見開局例子，而唔係「差」或者係「核突」。Hooper and Whyld嘅意見同 Benjamin and Schiller 一樣，並指出 Colle 喺大師級嘅棋局入面唔常見。Van der Sterren 都認同，又認為對嗰啲想學最少開局理論嘅人嚟講，Colle 係唔錯嘅選擇，亦都同意白棋下一步嘅計劃就係盡快推 e4 兵。

歷史
--

Colle 同 Koltanowski 喺 1920至30年代各贏咗幾場錦標賽，喺唔同嘅賽事入面，Colle 嘅排名試過高過 Tartakower、Euwe、Rubinstein，而呢幾位都係特級大師。Colle 系統呢個開局更加曾經被稱為「dreaded Colle System」，即係「令人恐懼嘅 Colle 系統」咁解。George Koltanowski 喺佢本《The Colle System》入面寫「Colle 系統提供一個穩陣嘅發展、組合同唔錯嘅終局，令白棋就算對上勁啲嘅對手都可以有較大嘅機會保持唔輸。」Capablanca 同 Tal 等嘅棋手搵到啲方法去克制 Colle 嘅某啲後續，其中一種就係 3...Bf5，可以用嚟防止白棋擺隻主教喺 d3，而呢步又叫做「反 Colle」（Anti-Colle）。Magnus Carlsen 五次冠軍賽入面，揸白棋淨係輸咗一鋪，就係喺2016年國際象棋世界冠軍賽嘅第8局，用 Colle-Zukertort 系統迎戰 Sergey Karjakin。

Colle–Zukertort 系統
------------------

Colle–Zukertort 系統

Colle 系統嘅一個變體係 **Colle–Zukertort 系統**（簡稱 **C-Z**），以國際象棋大師 Johannes Zukertort 命名，特色係將黑格主教 fianchetto 去 b2，典型嘅開局係 1.d4 d5 2.Nf3 e6 3.e3 Nf6 4.Bd3 c5 5.b3 Nc6 6.0-0 Bd6 7.Bb2 0-0，白棋睇落無害嘅開局，最終嘅目的依然係王翼攻擊。特級大師 Artur Yusupov 喺高層次嘅比賽入面都成日用呢個開局。

名局
--

12.Bxh7+，希臘禮物棄子
講 Colle 系統白棋贏嘅名局就一定要講呢種特別嘅希臘禮物棄子，1930年 Colle 對 O'Hanlon：

1.d4 d5 2.Nf3 Nf6 3.e3 c5 4.c3 e6 5.Bd3 Bd6 6.Nbd2 Nbd7 7.0-0 0-0 8.Re1 Re8 9.e4 dxe4 10.Nxe4 Nxe4 11.Bxe4 cxd4 12.Bxh7+ Kxh7 13.Ng5+ Kg6 14.h4 Rh8 15.Rxe6+ Nf6 16.h5+ Kh6 17.Rxd6 Qa5 18.Nxf7+ Kh7 19.Ng5+ Kg8 20.Qb3+ 1–0（黑棋投降）
2...b6，后翼印度防禦
調返轉，黑棋對住 Colle 系統都有唔同嘅應對方法，其中一種比較動態嘅就係準備后翼印度防禦。白棋嘅目標係推 e4 兵去佔領空間，而黑棋嘅目標就係侵蝕白棋嘅中心、攻擊后翼。1929年 Colle 對 José Capablanca 就係好好嘅例子：

1.d4 Nf6 2.Nf3 b6 3.e3 Bb7 4.Nbd2 e6 5.Bd3 c5 6.0-0 Nc6 7.c3 Be7 8.e4 cxd4 9.Nxd4 0-0 10.Qe2 Ne5 11.Bc2 Qc8 12.f4 Ba6 13.Qd1 Nc6 14.Rf3 g6 15.N2b3 Nxd4 16.Nxd4 Bb7 17.Qe2 Bc5 18.Rh3 Qc6 19.e5 Nd5 20.Qf2 Bxd4 21.cxd4 Rac8 22.Bd1 f6 23.Qh4 Rf7 24.Bf3 Qc4 25.Be3 Nxe3 26.Bxb7 Nf5 27.Qe1 Rc7 28.Be4 Qxd4+ 29.Kh1 fxe5 30.Bxf5 exf5 31.fxe5 Re7 32.Re3 Qxb2 33.e6 dxe6 34.Rxe6 Kf7 0–1（白棋投降）

睇埋
--

* 開局系統
	+ 倫敦系統
* 希臘禮物棄子

參考資料
----

1. ↑  "D05-Queen's pawn game". *365chess.com*.
2. 1 2  van der Sterren, Paul (2009). *Fundamental Chess Openings*. Gambit. pp. 54–55. ISBN 9781906454135.
3. 1 2  Hooper, David; Whyld, Kenneth (1992). *The Oxford Companion to Chess* (第2版). Oxford University Press. pp. 86, 461–480. ISBN 9780198661641.
4. 1 2 3  Benjamin, Joel; Schiller, Eric (1987). *Unorthodox Openings*. Macmillan Publishing Company. pp. 63-64. ISBN 0-02-016590-0.
5. ↑  John Nunn, Graham Burgess, John Emms, and Joe Gallagher. *Nunn's Chess Openings*. Everyman Publishers, London, 1999.
6. ↑  Benjamin and Schiller, p. 9.
7. ↑  Benjamin and Schiller, p. 73.
8. ↑  Benjamin and Schiller, p. 99.
9. ↑  Rudel, David. *Koltanowski-Phoenix Attack*. Thinker Press. 2011. p. 84 ISBN 188871056X
10. ↑  Reinfeld, Fred. *The Immortal Games of Capablanca*. Dover. 1970 p. 185 ISBN 0486263339
11. ↑  Koltanowski, George. *Colle System*. 1980. Chess Enterprises, Inc. ISBN 0-931462-05-3
12. ↑  "Queen Pawn Game Colle System Anti-Colle - Chess Opening".
13. 1 2  Rudel, David (2008). *Zuke 'em : the Colle-Zukertort revolutionized : a chess opening system for everyone, including new ideas to thwart the Slav, Benoni, Caro-Kann, Tarrasch, and many other defenses* (第New版). Savannah, Ga.: Thinkers' Press. ISBN 978-1-888710-35-9. OCLC 298560699.
14. ↑  Colle vs. O'Hanlon
15. ↑  Colle vs. Capablanca

### 書目

* Palliser, Richard (2008). *Starting out: d-pawn attacks – The Colle-Zukertort, Barry and 150 Attacks*. Everyman Chess. ISBN 978-1-85744-578-7.
* Rudel, David (2009). *Bxh7+*. Thinkers Press. ISBN 978-1-888710-37-3.
* Rudel, David (2009). *The Moment of Zuke: Critical Positions and Pivotal Decisions for Colle System Players*. Thinkers Press. ISBN 978-1-888710-38-0.

### 其他書

* Lane, Gary (2001). *The Ultimate Colle*. Sterling Pub Co Inc. ISBN 978-0-7134-8686-5.
* Broznik, Valeri (2003). *The Colle-Koltanowski System*. Kania. ISBN 3-931192-25-3.
* Palliser, Richard (2007). *Starting out: the Colle*. Everyman Chess. ISBN 978-1-85744-527-5.